tartuNLP/wikipedia-smugri-20251201 huggingface dataset:
Christopher Robin Milne

Christopher Robin Milne (21. elokuuta 1920 Lontoo – 20. huhtikuuta 1996) oli englantilainen kirjakaupan pitäjä, kirjailija sekä kirjailija A. A. Milnen poika. Nalle Puhissa seikkailevan Risto Reippaan () hahmo perustuu häneen ja muut Nalle Puhin hahmot ovat saaneet inspiraatiota hänen leluistaan.
Elämäkerta.
Ennen toista maailmansotaa Christopher Robin Milnen suhde isäänsä oli hyvä. Sodan aikana hän palveli Lähi-idässä ja Italiassa, jolloin suhteet isään katkesivat. Lapsena Christopher Robin Milne oli ollut paljon julkisuudessa isänsä kirjojen takia, ja 1940-luvulla hän alkoi tuntea itsensä hyväksikäytetyksi esimerkiksi sen vuoksi, että kun Nalle Puh kirjojen suosio kasvoi, häntä ruvettiin koulukiusaamaan. Kiusaaminen meni niin pahaksi, että hän joutui ottamaan erilaisia itsepuolustuskursseja, jotta voisi puolustautua kiusaajiltaan. Hän alkoi vihata kirjoja, jotka olivat tehneet hänestä julkisen henkilön.
Sodan jälkeen Milne palasi Cambridgeen jatkamaan ennen sodan alkua aloittamiaan englannin kielen opintoja. Milne valmistui ja meni vuonna 1948 naimisiin serkkunsa Lesley de Sélincourtin kanssa. Vuonna 1951 he muuttivat Dartmouthiin ja avasivat kirjakaupan. Milne menestyi hyvin kirjakauppiaana, vaikka hän ei pitänyt liiketoiminnasta ja vaikka hän joutui tapaamaan paljon Nalle Puh -faneja.
Vuonna 1974 Milne päätti julkaista ensimmäisen kolmesta omaelämäkerrallisesta kirjasta. Kirja "The Enchanted Places" teki selkoa hänen Puh-kirjojen takia kohtaamistaan ongelmista.
Milne sairastui neurologiseen lihassairauteen. Hän kuoli 20. huhtikuuta 1996. Kuoleman jälkeen eräässä lehtikirjoituksessa hänen väitettiin olleen ateisti.
Jaak Mae

Jaak Mae (s. 25. helmikuuta 1972 Tapa) on virolainen entinen maastohiihtäjä. 
Mae aloitti hiihtämisen vuonna 1986. Arvokisoissa hän on kilpaillut 1993 Falunin MM-kisoista lähtien. Hänen parhaimmat arvokisasaavutuksensa ovat hopea 15 kilometrin perinteisen hiihtotavan kilpailusta 2003 Val di Fiemmen MM-hiihdoista ja samalta matkalta pronssi 2002 Salt Lake Cityn olympialaisissa. Maailmancupissa hän on ollut seitsemän kertaa palkintokorokkeella. Viron mestaruuksia hänellä on vuosilta 1990–2005 kymmenen kappaletta.
Seuratasolla Mae edustaa Oti-Audentes Sportclubia. Hän on naimisissa ja hänellä on kolme lasta. Mae asuu Otepäässä mutta harjoittelee myös Ramsaussa. Hänen valmentajanaan on toiminut Mati Alaver. Mae harrastaa metsästystä ja moottoriurheilua.
Mika Pohjonen

Mika Pohjonen (s. 9. heinäkuuta 1973 Hollola) on suomalainen ooppera- ja viihdelaulaja, äänialaltaan tenori.
Ura.
Pohjonen aloitti lauluopinnot Päijät-Hämeen konservatoriossa vuonna 1988 opettajanaan Kalevi Koskinen. Hän voitti tangokuninkuuden vuonna 1992 ollessaan 19-vuotias. Muutaman vuoden viihdeuran jälkeen Pohjonen lauloi Kansallisoopperan kuorossa vuosina 1998–2002. Vuonna 2002 hän voitti Kangasniemen laulukilpailun ja sijoittui kolmanneksi Lappeenrannan laulukilpailussa. 
Vuodesta 2002 hänen opettajanaan on toiminut Irina Gavrilovici.
Vuonna 2003 Pohjonen kiinnitettiin solistiksi Suomen Kansallisoopperaan. Suomen lisäksi hän on vieraillut muun muassa Wienin Volksoperissa, Ruotsin kuninkaallisessa oopperassa, Malmön oopperassa ja esiintynyt konserttisolistina muun muassa Tokiossa, Barcelonassa, Pamplonassa, Tukholmassa, Wiesbadenissa, Wuppertalissa ja Aalborgissa.
Yksityiselämä.
Pohjosen entinen avovaimo on vuoden 2013 tangokuningatar Heidi Pakarinen, ja heillä on kaksi yhteistä lasta. Pari päätyi eroon lähes 20 vuotta kestäneen suhteen jälkeen vuonna 2015. Pohjonen seurustelee Ulla-nimisen naisen kanssa. Pohjonen osallistuu "Suurin pudottaja" -tosi-tv-ohjelmaan syksyllä 2020. Hän painoi ohjelman alkaessa 133,8 kiloa ja on 179,5 senttiä pitkä. 
Laulajanuran lisäksi Pohjonen on työskennellyt autojen maahantuojana. Hänen yrityksensä MJP-Productions Oy haettiin konkurssiin elokuussa 2024, hakijana työeläkevakuutusyhtiö Elo. Jo vuoden 2023 alussa verohallinto haki yhtiötä konkurssiin, mutta perui hakemuksensa.
Fernando Meira

Fernando José da Silva Freitas Meira (s. 5. kesäkuuta 1978 Guimarães, Portugali) on portugalilainen uransa lopettanut jalkapalloilija. Hän oli pelipaikaltaan keskuspuolustaja.
Meira pelasi ammattilaisurallaan 99 ottelua Portugalin Primeira Ligassa edustaen Vitóriaa ja Benficaa, 173 ottelua Saksan Bundesliigassa edustaen VfB Stuttgartia, 21 ottelua Turkin Superliigassa edustaen Galatasarayta, 34 ottelua Venäjän liigassa edustaen Zenit Pietaria ja 12 ottelua Espanjan Primera Divisiónissa edustaen Real Zaragozaa. Hän voitti kansallisen mestaruuden kahdesti: VfB Stuttgartissa kaudella 2006–2007 ja Zenit Pietarissa kaudella 2010.
Portugalin maajoukkueessa Meira pelasi 51 maaottelua ja teki kaksi maalia vuosina 2000–2008. Hän oli mukana MM-kilpailuissa 2006 ja EM-kilpailuissa 2008.
Saavutukset.
VfB Stuttgart
Galatasaray
Zenit Pietari
Kolmikärki (albumi)

Kolmikärki on CMX:n ensialbumi vuodelta 1990. Pääosin kappaleet ovat parin minuutin hardcore punkia, mutta mukaan mahtuu myös muita tyylilajeja, esimerkiksi balladinomainen ”Suuri äiti”, hard rock -vaikutteinen ”Pyörivät sähkökoneet”, ”Pyydä mahdotonta” -valssi sekä kansanmusiikkivaikutteiset ”Johdatus salatieteisiin” ja ”Liekkisusi, sulkakäärme” ovat epätavanomaisia kappaleita punk-levyllä.
"Kolmikärki" äänitettiin ja miksattiin alle viikossa. Albumin CD-julkaisu sisältää alun perin vuonna 1989 julkaistun "Raivo"-EP:n. 2002 julkaistu re-masteroitu Gold-versio sisältää "Raivon" lisäksi "Johannes Kastaja" -EP:n. Albumin vinyylipainos julkaistiin uudelleen vuonna 2012 osana "Kolmikärjen Veljeskunta" -box setiä.
Kappaleet.
Sävellykset ja sanoitukset - A. W. Yrjänä, sovitukset - A. W. Yrjänä ja CMX.
Lähteet.
Discogs/CMX/Kolmikärki
Mati Alaver

Mati Alaver (s. 21. helmikuuta 1954 Võru) on virolainen maastohiihtovalmentaja. Hän toimi Viron maajoukkueen päävalmentajana vuosina 1997–2011. Menestyneimpiä hänen valmennettaviaan ovat olleet Andrus Veerpalu, Kristina Šmigun ja Jaak Mae. 
Alaver sai marraskuussa 2019 dopingin mahdollistamisesta ja edesauttamisesta Harjumaan maakunnan oikeudessa vuoden ehdollisen tuomion kuuden kuukauden koeajalla ja hän joutuu maksamaan 810 euron korvauksen. Hänen katsottiin neuvoneen vuosina 2016–2019 urheilijoitaan kasvuhormonin käytössä kilpailuissa ja harjoituksissa. Hän sai tapauksesta neljän vuoden urheilun toimintakiellon.
Alaver on valittu viidesti Viron vuoden valmentajaksi (1999, 2001–2003 ja 2009).
Stefanus II

Stefanus II (k. 27. huhtikuuta 757) oli paavina 26. maaliskuuta 752 – 26. huhtikuuta 757. Aiemmissa lähteissä hän esiintyy joskus myös nimellä Stefanus III, sillä hänen edeltäjänsä nimi oli myös Stefanus. Aiempi Stefanus ei kuitenkaan ehtinyt olla virassa kuin kolme päivää, eikä häntä ehditty vihkiä piispaksi, joten hän ei nykykäsityksen mukaan ollut virallinen paavi.
Stefanus II joutui heti kautensa alussa vaikeuksiin langobardien kanssa. Langobardit olivat valloittaneet Ravennan vuonna 751, ja alkoivat pian ahdistella myös Roomaa. Stefanus ei saanut apua Bysantilta, jolloin hän kääntyi frankkien kuninkaan Pipin Pienen puoleen. Stefanus antoi siunauksen Pipinin kuninkuudelle ja vastalahjaksi Pipin lupautui kirkon suojelijaksi. Pipin valloitti Italian kahdesti ja luovutti sopimuksen mukaisesti paaville Rooman ja Ravennan välisen alueen, Ravennan eksarkaatin.
Stefanus pyrki kunnostamaan Rooman monia vanhoja kirkkoja, ja hän rakensi Pietarinkirkon lähelle köyhille tarkoitettuja sairaaloita. Kuoltuaan hänet haudattiin Pietarinkirkkoon.
Bolesław Bierut

Bolesław Bierut (18. huhtikuuta 1892 Lublin, Puola – 12. maaliskuuta 1956 Moskova, Neuvostoliitto) oli puolalainen kommunistijohtaja ja stalinisti. Hän oli myös Puolan presidenttinä vuosina 1947–1952.
Elämäkerta.
Bierut oli syntynyt lähellä Lublinia. Hän suoritti opintonsa Kommunistisen Internationaalin koulussa. Kun Josif Stalin oli lakkauttanut Puolan kommunistipuolueen 1938, Bierut selvisi suuresta vainosta, joka koetteli puolalaisia kommunisteja. Hänet kutsuttiin uuden Puolalaisten työläisten puolueen johtajaksi 1943 ja oli jäsenenä Puolan parlamentissa 1944–1947. Bierut oli Neuvostoliiton työkaluna Puolan kommunistien vallankaappauksessa. Hän oli Puolan kansantasavallan presidenttinä viran olemassaolon ajan vuosina 1947–1952. Hän kieltäytyi järjestämästä kommunistipoliitikkojen oikeudenkäyntejä ennen seuraajansa Władysław Gomułkan syrjäyttämistä puolueen pääsihteerin virasta vuonna 1948. Hän kuitenkin tuomitsi näytösoikeudenkäynneissä toisen maailmansodan sotilasjohtajia kuten kenraali Stanislaw Tatarin, 40 Wolność i Niepodległość (WiN, Vapaus ja Itsenäisyys) -järjestön jäsentä ja kirkon johtajia. Monet vastustajat hänen hallintonsa aikana, kuten "Auschwitzin sankari" Witold Pilecki, tuomittiin kuolemaan salaisissa oikeudenkäynneissä. Bierut kuoli 12.3.1956 ollessaan Moskovassa seuraamassa Neuvostoliiton kommunistisen puolueen 20. puoluekokousta.
Veljeskunta (albumi)

Veljeskunta on CMX:n toinen albumi vuodelta 1991. Albumi on yhtyeen ensimmäinen julkaisu, jolla on mukana kitaristi Timo Rasio.
Albumin cd-julkaisu vuodelta 1993 sisältää ep:n "Tanssitauti". Vuonna 2003 julkaistu remasteroitu Gold-versio sisältää "Tanssitaudin" lisäksi "Musiikin ystävälliset kasvot" -ep:n.
CMX:n edellisistä levyistä poiketen musiikki ei enää ollut ylinopeaa hardcore-punkia vaan tummasävyistä, yhtyeen goottisävyiseksi luonnehtimaa rockia. Yhtyeen mukaan muutos johtui osaksi jäsenvaihdoksista ja osaksi kyllästymisestä vanhaan soittotyyliin.
Albumin nimikappaleessa lauloi myös Little Mary Mixup -yhtyeen Kikke Heikkinen.
Kappaleet.
Kappaleet sanoittanut A. W. Yrjänä ja sovittanut CMX
Lähteet.
Veljeskunta (Alkuperäinen LP) Discogsissa
Jean Grey

Jean Grey on Marvel-kustantamon luoma sarjakuvahahmo Ryhmä-X-sarjakuvissa ja elokuvissa (). Grey oli ensimmäinen professori Charles Xavierin mutantteja varten perustaman koulun oppilaista. 
Greyn mutanttivoimat puhkesivat jo ennen murrosikää, koska hän oli kokenut erään ystävänsä kuoleman telepaattisesti. Greyn koodinimeksi tuli Ihmetyttö () telepaattisten ja telekineettisten voimiensa takia. Scott Summers, alias "Kyklooppi", oli seuraava alkuperäisten X-miesten jäsen ja myöhemmin Jeanin aviomies.
Jean Grey on esiintynyt kolmessa Ryhmä-X-elokuvassa "X-Men", "X-Men 2" ja "". Greytä esittää kaikissa elokuvissa Famke Janssen.
Grey on kuollut ja herännyt henkiin niin sarjakuvissa kuin elokuvissakin kerran jos toisenkin. Grey kuoli "X-Men 2":ssa ja palasi kuolleista elokuvassa "X-Men: Viimeinen kohtaaminen" muuttuneena pahaksi "Feenixiksi".
Sarjakuvien kaanonin mukaan Grey kuoli eräällä Ryhmä-X:n avaruustehtävällä, mutta palasi elävien kirjoihin voimakkaampana, "Feenix"-nimisenä hahmona (vrt. tarujen Feeniks-lintu). Feenix joutui Mesmeron hypnotisoimaksi. Feenixin ollessa poissa tieltä Mesmero hypnotisoi yksi kerrallaan muut Ryhmä-X:n jäsenet sirkuspelleiksi. 
Pedon vapautettua heidät Magneto vangitsi heidät vuorostaan. Feenix-voimiensa ansiosta Grey sai pelastettua Pedon Magneton tukikohdan räjähdettyä. Jean luuli Kykloopin ja muiden kuolleen ja ihastui Jason Wyngarde -nimiseen herrasmieheen. Wyngarde kuitenkin paljastui Ryhmä-X:n vanhaksi viholliseksi Aivoksi ja sai Greyn uskomaan, että tämä oli Helvetintulen Klubin Musta Kuningatar. 
X-ryhmä vapautti Greyn, minkä jälkeen tämä muuttui "Pimeäksi Feenixiksi", joka ehti tuhota yhden aurinkokunnan ennen kuin shi'arien Imperiumin Kaarti ja Ryhmä-X surmasivat sen. Myöhemmin Jean heräsi taas henkiin, ja saatuaan selville Scottin seurustelevan Emma Frostin kanssa hän alkoi pettää Kyklooppia Wolverinen kanssa. 
Magneto soluttautui X-Kartanoon ja pudotti Pedon ja Emma Frostin keskelle valtamerta ja lähetti Greyn ja Wolverinen päin aurinkoa. Feenix-voima kuitenkin pelasti heidät. Jean kuoli jälleen Magneton tartutettua häneen sähkömagneettisen viruksen.
Aurinko (albumi)

Aurinko on suomalaisen rock-yhtye CMX:n kolmas albumi, joka julkaistiin syksyllä 1992. 
"Aurinko" oli CMX:n ensimmäinen EMI-yhtiön alamerkille Herodekselle tekemä albumi ja sen tuotti Gabi Hakanen. Yhtye äänitti albumin kesällä 1992 Herodes-studiossa Helsingissä. Koskettimia levyllä soitti Gabi Hakasen vanha soittokumppani Martti Salminen. Albumi sai musiikkilehdistössä hyvät arvostelut ja yhtye voitti ensi kertaa "Rumban" lukijaäänestyksen vuoden parhaasta yhtyeestä.
Levyn kansikuvassa on ananaksen poikkileikkaus.
Kappaleet.
Vuoden 2012 uudeelleenjulkaisulla on ensimmäisellä CD-levyllä uusi miksaus albumista ja toisella levyllä alkuperäinen albumi uudelleen masteroituna.
Erling Jevne

Erling Jevne (s. 24. maaliskuuta 1966 Øyer, Norja) on norjalainen entinen maastohiihtäjä.
Urallaan Jevne saavutti lukuisia arvokisamitaleita, ensimmäisen jo 1995 Thunder Bayn MM-hiihdoissa, missä hän hiihti Norjan kultaa voittaneessa viestijoukkueessa. Kaksi vuotta myöhemmin Trondheimin MM-kisoissa hän hiihti jälleen viestivoittoon yltäneessä Norjan joukkueessa ja saavutti lisäksi henkilökohtaisen hopeamitalin 50 kilometrin perinteisen hiihtotavan kilpailusta Mika Myllylän takana. 1998 Naganon olympialaisissa hän jälleen voitti viestikultaa ja 30 kilometrin perinteisellä hopeaa jälleen Myllylän takana. 1999 Ramsaun MM-kisoissa hän hiihti Norjan hopealle jääneessä viestijoukkueessa.
Maailmancupissa Jevne saavutti kolme voittoa ja kaikkiaan 12 palkintopallisijoitusta. Ensimmäisen voittonsa hän saavutti 16. maaliskuuta 1996 Oslossa. Maailmancupissa hän hiihti viimeisen kilpailunsa 23. maaliskuuta 2002 Lillehammerissa. Sittemmin hän on kilpaillut joissakin ylipitkien matkojen kilpailuissa (Vasaloppetissa ja Rena-Lillehammer-hiihdossa). Norjan mestaruuskisoissa hän hiihti vuonna 2000 pronssille 30 kilometrillä. Seuratasolla hän edusti Øyer/Tretten IF:ää. Jevnellä on vaimo ja kolme lasta.
Gregorius XV

Gregorius XV (9. tammikuuta 1554 – 8. heinäkuuta 1623) syntymänimeltään Alessandro Ludovisi oli paavina 9. helmikuuta 1621 – 8. heinäkuuta 1623.
Hän oli viimeinen paavi, joka valittiin avoimella äänestyksellä (ei lippuäänestyksellä). Ludovisi sai perusopetuksensa jesuiitoilta. Tämän jälkeen hän opiskeli Bolognan yliopistossa lakia ja kirkkolakia.
Paavina hän oli taitava haalimaan omaisuutta ja asemaa sukulaisilleen. Hän puuttui Euroopan politiikkaan vain vähän. Hän lievensi noituudesta määrättyjä rangaistuksia, ja rajoitti kuolemantuomion niihin, jotka olivat todistettavasti liittoutuneet paholaisen kanssa ja käyttäneet noitavoimia sivullisten surmaamiseen.
Rod Laver

Rodney George ”Rod” Laver (9. elokuuta 1938 Rockhampton, Queensland, Australia) on australialainen tennispelaaja ja yksi tennishistorian suurista pelaajista. Laverin huippuvuodet ajoittuivat 1960-luvulle, jolloin hänet rankattiin useana vuonna epävirallisesti maailman parhaaksi pelaajaksi. Hän pelasi sekä kaksinpeliä että nelinpeliä ja voitti kaikkiaan 20 major-turnausta. Laver on ensimmäinen pelaaja, joka voitti sekä amatöörien että ammattilaisten grand slamin.
Elämäkerta.
Rod Laver syntyi Australiassa vuonna 1938 nelilapsisen perheen kolmantena lapsena. Koko perhe pelasi tennistä, ja isä piti omaa tenniskoulua. Laver voitti Brisbanen 14-vuotiaiden mestaruusturnauksen. Seuraavana vuonna hän lopetti koulunkäynnin keskittyäkseen tennikseen ja voitti 17-vuotiaana Yhdysvaltain nuorten mestaruusturnauksen. Englannissa hänen ensimmäinen merkittävä otteluvoittonsa oli Barry Bruce MacKayta vastaan.
Laver pelasi vuonna 1959 ensi kertaa Australian Davis Cup -joukkueessa. Seuraavana vuonna hän voitti Australian mestaruuden. Laverin ensimmäinen turnausvoitto Wimbledonissa oli sekanelinpelissä 1959. Vuonna 1960 hän voitti Australian joukkueessa Davis Cupin.
Ensimmäisen kaksinpelin Wimbledon-mestaruutensa Laver saavutti vuonna 1961. Samana vuonna hän voitti Australian riveissä jälleen Davis Cupin. Laverin paras vuosi amatööritenniksessä oli 1962, jolloin hän voitti monen pienemmän turnauksen ohella myös Australian mestaruuden, Ranskan mestaruuden, Wimbledonin sekä Yhdysvaltain mestaruuden. Näin hän oli voittanut samana vuonna kaikki neljä suurta amatööriturnausta ensimmäisenä pelaajana 24 vuoteen.
Laver siirtyi joulukuussa 1962 ammattilaiseksi. Hän aloitti ammattilaisuransa vaatimattomasti häviten 19 ottelua ensimmäisestä 21 ottelustaan. Vuonna 1969, kun tennisturnaukset olivat jo avoimia niin ammattilaisille kuin amatööreillekin, hän voitti grand slamin toistamiseen ja ensimmäisenä ammattilaispelaajana. Saman vuoden aikana hän voitti 31 peräkkäistä turnausta ja hallitsi tennistä ennennäkemättömällä tavalla.
Laverin menestys jatkui 1970-luvun alkuvuosina, ja hän voitti turnauksia vuoteen 1975 saakka. Hän oli maailman parhaiten ansaitseva tennispelaaja vuosina 1969, 1970 ja 1971, ja koko urallaan hän ansaitsi yli 1,5 miljoonaa dollaria. Laver lopetti uransa vuonna 1978.
Maailman kymmenen parhaan pelaajan joukkoon Laver rankattiin epävirallisesti vuosien 1959–1975 välillä 12 kertaa, joista ykköseksi vuosina 1961, 1962, 1968 ja 1969. Hänet on toisinaan nimetty kaikkien aikojen parhaaksi miestennispelaajaksi.
Laver meni naimisiin vuonna 1966, ja avioliitosta syntyi yksi poika.
Porsche 944

Porsche 944 on Porschen vuonna 1981 esittelemä 924:sta edelleen kehitetty urheiluautomalli. Moottorikoko kasvoi 2-litraisesta rivinelosesta 2,5-litraiseen Porschen valmistamaan rivineloseen, jossa on tehoa noin 160 hv. Erittäin jäykkä kori on täyssinkitty ja koria on levitetty 924:een verraten. 
944:n kehuttiin olleen poikkeuksellisen hyvä ajo-ominaisuuksiltaan, osittain 50/50-painojakaumansa vuoksi. Tasapainoinen painojakauma on saavutettu sijoittamalla moottori eteen ja vaihdelaatikko taka-akselin yhteyteen taakse edellisen 924:n tapaan.
Perusversion 2,5-litrainen rivinelonen pohjautui 928 mallin V8-moottoriin, tuottaen tehoa 163 hevosvoimaa ja vääntöä 205 newtonmetriä. Moottorissa oli Bosch-polttoaineensuihkutus ja kaksi tasapainotusakselia.
Perusversion iskutilavuutta kasvatettiin myöhemmin 2,7 litraan; numeroarvot eivät juuri muuttuneet, mutta uusi moottori tarjosi laakeamman vääntökäyrän.
S-mallissa samaan (2.5-l) moottorilohkoon liitettiin uusi 16-venttiilinen sylinterinkansi, ja teho nousi 190 hevosvoimaan.
S2-malli oli tehokkain vapaasti hengittävä versio: Siinä oli 3,0 litraan kasvatettu iskutilavuus ja 16-venttiilinen sylinterinkansi.
Teho nousi 211 hevosvoimaan ja vääntö 280 newtonmetriin, jolla auto pystyi 240 km/h huippunopeuteen.
Tehtaan sisäisellä koodilla 951 tunnettu 944 Turbo oli suorituskykyisin versio. Siinä 2,5-litraiseen 8-venttiiliseen perusmoottoriin liitettiin KKK-turboahdin ja kehittyneempi Bosch-moottorinohjausjärjestelmä. Tehoa autossa oli 220 hevosvoimaa ja vääntöä 330 newtonmetriä. 1988 Porsche lanseerasi Turbo S -mallin jossa oli suurempi turbo ja korkeampi ahtopaine, nostaen tehon 250 hevosvoimaan ja väännön 350 Newtonmetriin. Tehokkaampi S -versio kiihtyi 0-100 km/h alle 6:ssa sekunnissa ja saavutti yli 250 km/h huippunopeuden.
Myös alustaan ja voimansiirtoon tehtiin lukuisia muutoksia, minkä johdosta tehtaan sisäinen koodikin antaa ymmärtää kyseessä olevan tavallaan erillisen malliversion.
Mallivuodesta 1990 944 S2 oli saatavilla myös avoversiona, ja 944-sarjan viimeiselle mallivuodelle 1991 avokattomahdollisuus oli tarjolla myös 944 Turboon. 
Avonainen 944 Turbo onkin mallisarjan harvinaisin versio.
Porsche 944:n kehitys jatkui tuotannon päätyttyäkin; uusi Porsche 968 perustui samaan perusrakenteeseen, ja moottori oli kehitysversio 944 S2:n 3-litraisesta neloskoneesta.
Porsche 944 on ollut koko merkille erittäin suosittu ja tärkeä malli. Se käytännössä pelasti Porschen taloudelliselta romahdukselta 1980-luvun alussa, ja oli osoitus myös siitä, että aitojen Porschejen ei tarvitsisi olla ainoastaan takamoottorisia.
Leo XI

Leo XI (2. kesäkuuta 1535–10. huhtikuuta 1605), oikealta nimeltään Alessandro Ottaviano de' Medici, oli paavina 10. huhtikuuta 1605 – 27. huhtikuuta 1605. Hän kuului vauraaseen Medicin sukuun. Hänet valittiin paaviksi 70-vuotiaana. Hän sairastui heti paavin istuimelle noustuaan ja kuoli vajaa kuukausi myöhemmin.
Innocentius IX

Innocentius IX (20. heinäkuuta 1519–30. joulukuuta 1591), syntymänimeltään Giovanni Antonio Facchinetti, oli paavina 29. lokakuuta 1591 – 30. joulukuuta 1591. Facchinetti syntyi vaatimattomaan työläisperheeseen Pohjois-Italiassa, ja toimi paavi Gregorius XIV:n aikana kirkkolain lakimiehenä, diplomaattina ja hallintovirkamiehenä. Gregoriuksen sairastellessa Facchinetti hoiti jo paljon paavin istuimen hallinnollisia asioita. Hän nousi Gregoriuksen seuraajaksi, mutta kuoli pari kuukautta myöhemmin.
Gregorius XIV

Gregorius XIV (1535–1591), syntymänimeltään Niccolò Sfondrati, oli paavina 5. joulukuuta 1590 – 16. lokakuuta 1591.
Hän syntyi Milanossa perheeseen, jolla oli hyvä asema seurapiireissä, mutta Sfondrati oli tunnettu vaatimattomasta elämäntyylistään ja hurskaudestaan. Opiskeltuaan Perugiassa ja Padovassa hänet vihittiin papiksi ja piispaksi. Hän myös osallistui vuosina 1561–1563 Trenton kirkolliskokoukseen.
Paavina Gregorius XIV sekaantui voimallisesti Ranskan uskonsotiin.
Hän sairasti pitkähkön aikaa malariaa ja kuoli sappikivitautiin.
Wings 2

Wings 2 on Miika Virpiojan kehittämä indie-videopeli, joka julkaistiin Microsoft Windowsille ja Linuxille vuonna 2006. Peli on suoraa jatkoa Virpiojan aiemmalle pelille, "Wingsille".
"Wings 2":ssa on luolalentelyissä harvemmin nähty verkkopeli, uusia toimintoja ja pelimuotoja, joita on yhteensä kuusi kappaletta. Pelaajan on lisäksi on mahdollista hypätä aluksestaan ulos ja taistella vain pilotilla, tai mennä jälleen robottien tai tykkien ohjaksiin. Peliä on mahdollista pelata sekä internetissä että jaetulla ruudulla ja lähiverkossa. Siihen on myös mahdollista luoda omia kenttiä ja myös aseita.
Pelin kehitys alkoi kesällä 2003. Syksyllä 2005 aloitettiin "Wings 2":n suljettu beetatestaus, ja keväällä 2006 saivat betan ladattavakseen pelin foorumille rekisteröityneet. 17. elokuuta 2006 "Wings 2" julkaistiin julkiseen levitykseen. 6. joulukuuta
2007 "Wings 2" laitettiin ilmaislevitykseen Suomen itsenäisyyspäivän kunniaksi.
Alexander Herr

Alexander Herr (s. 4. lokakuuta 1978 Furtwangenissa) on saksalainen mäkihyppääjä.
Herr aloitti mäkihypyn harrastamisen jo neljävuotiaana. Vuonna 1993 hän saavutti juniorien MM-pronssia Harrachovissa. Kaudesta 1994–1995 hän kuului maansa aikuisten maajoukkueeseen. Hän kuului Saksan kultaa voittaneeseen suurmäen joukkuekilpailujoukkueeseen 2001 Lahden MM-kisoissa. Samoissa kisoissa hän saavutti pronssia normaalimäen joukkuekilpailussa. Vuonna 2006 hän hyppäsi lentomäen MM-kisoissa Kulmissa Saksan joukkuekilpailun pronssia saavuttaneessa joukkueessa.
Mäkihypyn maailmancupissa Herr oli kahdesti palkintosijoilla. Hänen paras sijoituksensa kokonaiskilpailussa oli 24:s, kaudelta 2004/2005. Samalla kaudella hän kärsi polvivammasta. Seuratasolla Herr edusti ST Schonach-Rohrhardsbergiä. Hän asuu Schonachissa.
Agapio Racing Team

Agapio Racing Team Oy / Nordic Agapio Oy oli suomalainen piirrossarjojen dubbausyhtiö. Yhtiö toimi ensin vuosina 1993–1997 ja sen tilat sijaitsivat Helsingissä.
Agapio jälkiäänitti 26 ensimmäistä "Digimon"-jaksoa, mutta Nelonen antoi Tuotantotalo Wernen dubata loput jaksot, koska katsojat valittivat Agapion dubbauksen laadusta.
Talbot Samba

Talbot Samba on PSA-konsernin Talbot-merkillä vuosina 1981–1986 valmistama pieni henkilöautomalli, joka korvasi Talbot Sunbeamin. Samba jakaa suuren osan tekniikastaan Citroën LNA- ja Peugeot 104 -mallien kanssa.
Samban korin muotoilu on hyvin samanlainen kuin LNA- ja 104-malleissa. 3,5 metriä pitkä auto oli kuitenkin pidempi kuin 104:n kolmiovinen versio ja lyhyempi kuin viisiovinen. Vuonna 1982 Sambasta tuotiin markkinoille kaksiovinen avomalli, jollaista ei Citroënin ja Peugeot’n valikoimissa ollut.
Sambaan oli aluksi tarjolla 1,0-, 1,1- ja 1,4-litraiset moottorit. Vuonna 1983 markkinoille tuli urheilullinen Samba Rallye 1,2-litraisella (80 hv) moottorilla. Sen tunnisti konepellin ilmanottoaukosta ja kylkien raidoista. Vuonna 1985 esiteltiin myös 1,4-litraisella (90 hv) moottorilla varustettu versio Rallyesta.
Samba ei saanut itselleen seuraajaa, sillä vuonna 1983 esitelty Peugeot 205 osoittautui erittäin suosituksi, eikä uudelle pikkuautomallille olisi siten ollut tilaa PSA-konsernin mallivalikoimassa.
Daimler DS420

Daimler DS420 on Daimler Motor Companyn vuosina 1968–1992 Jaguar 420 -mallin alustalle valmistama edustuslimousine. Daimler limousinea käyttivät muun muassa Ison-Britannian kuninkaalliset ja suurlähettiläät.
Perusversion lisäksi autosta on valmistettu korin takaosasta rättikattoista Landaulette-mallia ja ruumisautoja.
Auto on 5,74 metriä pitkä, 197cm leveä ja painaa 2 131 kg. Moottorina on Jaguarin 4.2-litrainen, kuusisylinterinen XK6-rivimoottori.
Daimler DS420 limousinea valmistettiin yhteensä 4 141 kappaletta, lisäksi valmistettiin 903 ruumisautoa. Walesin prinsessa Dianan hautajaiskulkueessa käytettiin DS420-mallin ruumisautoa.
Boyz II Men

Boyz II Men on yhdysvaltalainen soul/R&amp;B-yhtye Philadelphiasta, Pennsylvaniasta. 
Boyz II Men perustettiin vuonna 1988. Se julkaisi vuosina 1992–1997 viisi listaykköskappaletta ja on myynyt yli 25 miljoonaa levyä. Vuosina 1990–2000 yhtyeellä oli levytyssopimus Motown Recordsin kanssa, jonka jälkeen se siirtyi Universal Recordsille. Yhtyeessä on nykyään kolme jäsentä Michael McCaryn jätettyä sen sairastamansa MS-taudin takia vuonna 2003.
Vauxhall Cavalier

Vauxhall Cavalier on brittiläisen Vauxhallin vuosina 1975–1995 valmistama ylemmän keskiluokan automalli. 
Cavalierin piti alun perin saada aivan oma korimuotoilunsa, mutta lopulta sen keula otettiin tietyin muutoksin toisen sukupolven Opel Mantasta ja sedan-mallien korit muilta osin Opel Asconasta. Coupé ja Sports Hatch -mallien korit otettiin Opel Mantasta. General Motorsin muotoilija Wayne Cherry piirsi autolle Vauxhalleille ominaisen ”droop snoot” -keulan.. Myöhemmät Cavalierit perustuivat etuvetoisiin kolmannen sukupolven Opel Asconaan ja [[Opel Vectra]an. 
Suurimmat erot Asconan ja Cavalierin välillä ovat etusäleikössä ja korimalleissa: Ascona oli saatavana sedan- ja hatchback-malleina, kun Vauxhallista sen sijaan valmistettiin myös farmaria ja vuodesta 1982 avomallia. 
Cavalierit valmistettiin aluksi Belgian [[Antwerpen]]issa ja elokuusta 1977 alkaen Englannin [[Luton]]issa.
Vauxhall Cavalier muuttui Vauxhall Vectraksi toisen sukupolven Opel Vectran esittelyn yhteydessä.
Aiheesta muualla.
[[Luokka:Vauxhall|Cavalier]]
[[Luokka:D-segmentin autot]]
[[Luokka:1970-luvun autot]]
[[Luokka:1980-luvun autot]]
[[Luokka:1990-luvun autot]]
Lonsdale Saloon

Lonsdale Saloon on australialaisen Lonsdalen vuosina 1982–1984 valmistama auto, joka oli käytännössä sama auto kuin Mitsubishi Galant. Lonsdale Saloonia tuotiin myös Eurooppaan, lähinnä Britanniaan japanilaisten autojen tuontikiintiöiden takia.
Moottorivaihtoehdot:
Toyota Model F

Toyota Model F, myyty myös nimillä Toyota Van (USA), Toyota Space Cruiser (Japani ja Eurooppa lukuun ottamatta Ruotsia) ja Toyota Tarago (Australia), oli Toyotan vuosina 1983–1990 valmistama tila-auto. Se perustui Toyota Hiacen ja Toyota Lite-Acen tekniikkaan, mutta oli viimeistelty paremmin henkilöautomaiseksi. Takavetomallin rinnalla tarjolla oli myös nelivetoinen versio.
Toyota Previa korvasi Model F:n Toyotan mallistossa.
Moottorivaihtoehdot:
Jalu

Jalu (myös Yalu, koreaksi Amnok) on Kiinan ja Pohjois-Korean rajalla virtaava 790 kilometrin pituinen joki. Joki saa alkunsa Baekduvuorelta 2 500 metrin korkeudesta. ja se laskee vetensä Koreanlahteen. Jalun valuma-alue on 30 000 neliökilometriä ja sen tärkeimmät sivujoet ovat Changjin, Herchun ja Tokro.
Historia.
Jalun jokilaakso oli aluetta, jossa muinainen Koguryon kuningaskunta nousi voimiinsa. Useat valtion entisistä linnoituksista ja kuningaskunnan pääkaupunki sijaitsevat joen varrella.
Joen strategisen sijainnin takia siellä on sodittu useita taisteluja, vuonna 1894 taistelu Kiinan-Japanin sodassa ja vuonna 1904 Venäjän-Japanin sodassa.
Korean puoli joesta teollistui voimakkaasti, kun Korean niemimaa oli Japanin hallinnassa (1910–1945) ja lopulta vuonna 1945 melkein 20 prosenttia Japanin teollisuudesta tuli Koreasta. Korean sodan aikana YK:n joukkojen lähestyminen Jalua sai aikaan Kiinan sekaantumaan sotaan voimakkaammin. Sodan seurauksena ainoastaan yksi joen ylittävistä silloista jäi tuhoamatta. Korean sodassa joen läntisen laakson yllä käytiin useita ankaria taisteluita Pohjois-Korean ilmaherruudesta.
Vuonna 2010 Jalun tulvat aiheuttivat suuria tuhoja sekä Kiinan että Pohjois-Korean puolella.
Myrsky (veistos)

Myrsky on Reino Puustisen luoma veistos, joka sijaitsee Joutsenon kaupunginkirjaston vieressä Lappeenrannassa. Veistos esittää kolmea myrskypilveä pakoon juoksevaa hevosta, muistona 8. heinäkuuta 1972 Joutsenoa rajusti koetelleesta myrskystä. Teräksinen patsas sijaitsee Joutsenon keskustan toria vastapäätä, kaupunginkirjaston edessä kaupungin pääkadun Keskuskadun varrella. "Myrsky" paljastettiin 8. heinäkuuta 1979 ja sen paljastuspuheen piti silloinen Eduskunnan puhemies Johannes Virolainen. Patsas restauroitiin vuonna 2007.
Aura (albumi)

Aura on CMX:n neljäs albumi, joka julkaistiin helmikuussa 1994. Levy oli korkeimmillaan albumilistan kolmosena. "Rumba"-lehden kriitikot äänestivät levyn vuoden 1994 parhaaksi suomalaisalbumiksi. Lehden kirjoittaja Samuli Knuuti otsikoi arvostelunsa ”90-luvun suurin taiteellinen läpimurto suomalaisessa rockissa”.
Auran kappaleista ”Ruoste” ja ”Kultanaamio” julkaistiin singleinä. 
Osalla albumin kappaleista käytetään jousisoitintaustoja. Tuottaja Gabi Hakanen oli tuottanut Topi Sorsakosken tangolevyn, jonka jousisovitukset oli tuottanut Veikko Huuskonen. Häneltä tilattiin jousisovitukset myös CMX:lle.
Albumin teko.
Vuonna 1993 CMX:llä oli suuria suunnitelmia liittyen heidän neljänteen albumiinsa. Sävellystyöhön käyettiin pitkä aika kevään 1993 keikkojen lomassa. Tulevana kesäkuuna tehtiin mahdollisesta materiaalista demo ja sävellettiin vielä lisää.
Vasta lokakuussa studiosessiot aloitettiin ja ne kestivät melkein kolme kuukautta. Albumin toinen tuottaja Gabi Hakanen oli aikaisemmin tuottanut Topi Sorsakosken albumin, johon Veikko Huuskonen oli kirjoittanut jousisovituksia. Koskettimiin taas värvättiin Gabin vanha soittokaveri Mara Salminen. Myös kuvaajat Aulis Moisio ja Tommi tikka dokumentoivat yhtyeen studiotyöskentelyä, harjoituksia sekä keikkoja aikeinaan tehdä dokumentti, mutta se ei kuitenkaan koskaan valmistunut rahoituksen puutteen vuoksi. Levyn miksasi Dan Tigersted.
Julkaisu ja vastaanotto.
Aura julkaistiin vuoden 1994 helmikuussa ja nousi parhaimmillaan albumilistan kolmannelle sijalle. Myyntiä nosti myös single "Ruoste", josta oli tullut hitti.
Saman vuoden maaliskuussa yhtye aloitti ensimmäisen pitkän kiertueensa Suomen ympäri, johon kuului yhteensä noin kaksikymmentä keikkaa. Kiertue oli hyvin menestyksekäs. Mara Salminen otettiin kiertueelle mukaan soittamaan, joka sen jälkeen on tähänkin päivään mennessä pysynyt kiertueilla mukana. Tulevana kesänä yhtye esiintyi ensimmäistä kertaa isoilla festivaalilavoilla ja menestyikin hyvin. Yhtye valittiin loppuvuodesta myös vuoden yhtyeeksi rumban lukijoiden äänestyksessä.
Kappaleet.
Sävellykset: A. W. Yrjänä ellei muuta mainita, sanoitukset: A. W. Yrjänä
Vuoden 2014 uudelleenjulkaisu sisältää ensimmäisellä CD-levyllä uuden miksauksen "Aura"-albumista sekä bonuskappaleen ”Saatana”, ja toisella levyllä alkuperäisen albumin uudelleen masteroituna.
Rautakantele

Rautakantele on CMX:n viides, helmikuussa 1995 julkaistu albumi. 
Levy päättyy virsihenkiseen lauluun ”Hiljaisuuteen”, jossa ei kuulla lainkaan soittoa. Kappaleella laulavat A. W. Yrjänä ja Kampin Laulu -kuoro.
Rautakanteleen lauluista ”Rautakantele”, ”Yöllisiä”, ”Talviunia”, ”Kirosäkeet”, ”Pelasta maailma”, ”Linnunhammas”, ”Veden ääri” ja ”Hiljaisuuteen” on julkaistu kokoelmalla "Cloaca Maxima". Levyn kappaleesta ”Rautakantele” on tullut yhtyeen itsensä mukaan eniten keikoilla soitettu kappale.
Olvassuon luonnonpuisto

Olvassuon luonnonpuisto tai Olvassuon soidensuojelualue on Suomen Natura 2000 -alueisiin kuuluva suoalue Pohjois-Pohjanmaalla ja Kainuussa Pudasjärven, Puolangan ja Utajärven alueella Kiiminkijoen pohjoispuolella.
Natura 2000 -alueeseen kuuluu Olvassuon luonnonpuisto, Oravisuon-Näätäsuon-Sammakkosuon sdensuojelualue ja Leväsuon-Kärppäsuon soidensuojelualue sekä joitakin muita suojeluohjelma-alueita. Natura 2000 -alueen pinta-ala on 270,73 neliökilometriä, josta Olvassuon luonnonpuiston osuus on 59,58 neliökilometriä.
Pohjois-Pohjanmaan liitto teki aloitteen luonnonpuiston muuttamisesta kansallispuistoksi. Ympäristöministeri Ville Niinistö vei aloitteen jatkovalmisteluun vuoden 2012 lopulla. Kansallispuistoa ei ole kuitenkaan toistaiseksi perustettu.
Suojelualue.
Olvassuon luonnonpuisto (5 958,3 ha) ja Oravisuon-Näätäsuon-Sammakkosuon soidensuojelualue (6 456,3 ha) perustettiin vuonna 1982. Leväsuon–Kärppäsuon soidensuojelualue (2 251,2 ha) perustettiin 1988. Näiden lisäksi Natura 2000 -alueeseen kuuluu vuonna 1984 perustettu Kälväsvaaran–Iso Palovaaran harjujensuojeluohjelma-alue (1 251,2 ha) ja joitakin muita soidensuojeluohjelma-alueita. Natura 2000 -alueen kokonaispinta-ala on noin 27 037 hehtaaria. Alue kuuluu myös maailmanlaajuiseen kosteikkoluontoa suojelevaan Ramsarin sopimukseen.
Olvassuon pohjois- ja itälaidalla virtaa pohjoiskoilliseen Piltuanjoki, eteläpuolella taas ovat Juorkunan Marttisjärven kylä sekä Iso Olvasjärvi ja Pikku Olvasjärvi.
Alueen kuvaus.
Olvassuo on laaja ja luonnontilainen aapasuo, jota halkovat lukuisat joet ja purot, kuten merkittävimmät Nuorittajoki ja sen sivuhaara Piltuanjoki. Alueella sijaitsee myös useita pieniä järviä ja lampia. Suon erityispiirteenä ovat laajat pohjavesivaikutteiset suot, joilla kasvaa arvokkaita lettoja. Lisäksi alueella on runsaasti metsiä. Alueen monimuotoisuutta rikastuttavat Kälväsvaara ja Iso Palovaaran alue, jotka edustavat harjuluontoa.
Rakennelmat.
Luonnonpuistoon on Olvassuon etelälaidalle rakennettu lintutorni, jonne johtaa pitkospuista rakennettu polku Kirkaslammen laavupaikalta. Polun varrella on nähtävissä ennallistettua suota, jossa suuret valtaojat on palautettu luonnontilaan. Suojelualueen pohjoisosassa Sammakkosuolla on toinen lintutorni, jolle johtaa myös polku. Saunakankaalla Piltuanjoen törmällä on Metsähallituksen ylläpitämä autiotupa. Luonnonpuiston alueella liikkuminen on kielletty merkittyjen reittien ulkopuolella.
Kaitsor

Kaitsor on kylä Suomen länsirannikolla Vöyrin kunnassa. Nimi Kaitsor on ruotsinkielinen väännös nimestä "Kaitasaari",
joka viitannee Kaitasaaren ja Kaidanmaan meripaikkoihin muinaisen Raision edustan saaristossa.
Kylä sijaitsee Vöyrin keskuksesta Rökiöstä n. 14 km pohjoiseen. Kaitsor on pääasiassa maaseutua ja saa pääasiallisen toimeentulonsa maataloudesta. Kylässä sijaitsee myös pienteollisuutta sekä nykyään Valion omistama meijeri. Meijerissä valmistetaan pääasiassa vientiin perusjuustoja kuten goudaa sekä lappia. Meijerin toisessa yksikössä valmistetaan tuorejuustoja, joista kuuluisin juusto on mustapippuri-juusto Musta Pekka (jota tuotti ennen "Enigheten/Milka,"
joka kärsi myöhemmin listeriajupakasta). Yksikkö on ainoa Valion meijereistä, jolla on oma vedenpuhdistamo. Kaitsorin juustolan toiminta loppuu huhtikuuhun 2015 mennessä.
Kylässä on asukkaita noin 150. Lähimpään merenlahteen on n. 0,5 km. Aluetta halkoo valtatie 8. Kaitsorin rakennuskanta on pääosin omakotitaloja, joskin alueella on pääasiassa alun perin meijerityöntekijöille tarkoitettuja rivitaloja. Rivitalot ovat nykyään yksityisen ihmisen omistuksessa ja ne ovat vuokrakäytössä. Kylässä sijaitsee yksi pankki ja myymäläauto käy kaksi kertaa viikossa. Myös kirjastoauto käy seudulla. Alueella on oma vesijohto sekä vedenpuhdistamo.
Alun perin Vöyrin alueella sekä lähiseudulla oli paljon pieniä meijereitä, kunnes meijerit päättivät yhdistyä ja Kaitsoriin perustettiin yhteisjuustola. Kaitsorin alueella sijaitsee ainakin kaksi entistä ja yksi (edellä mainittu) meijeri.
Cloaca Maxima (albumi)

Cloaca Maxima (1997) on CMX:n ensimmäinen kokoelma-albumi. Kolmen cd:n julkaisun kaksi levyä sisältää kokoelman kappaleita yhtyeen viideltä ensimmäiseltä albumilta ja myös yhden kappaleen ep:ltä "Raivo". Kolmas levy sisältää singlejen b-puolia, live-taltioinnin, uusia versioita vanhoista kappaleista sekä muutaman uuden kappaleen.
Kokoelma on omistettu yhtyeen keikkamyyjälle Veda Honkaselle (s. 1963), joka menehtyi syöpään vuonna 1997.
"Cloaca Maximan" seuraajaksi julkaistiin vuonna 2004 toinen triplakokoelma, "Cloaca Maxima II".
Kappaleet.
Kaikki kappaleet säveltänyt ja sovittanut CMX, sanoittanut A. W. Yrjänä.
CD 1: Physis
CD 2: Aetheris
CD 3: Astralis
Paavali IV

Paavali IV (28. kesäkuuta 1476 – 18. elokuuta 1559), syntymänimeltään Giovanni Pietro Carafa oli paavina 23. toukokuuta 1555 – 18. elokuuta 1559. Hän puolusti kiivaasti katolista kirkkoa ja toimi sekä kardinaalina että paavina vastauskonpuhdistuksen puolesta. Paavali IV oli taitava organisaattori ja loistava puhuja mutta myös pelottava fanaatikko.
Kardinaali.
Carafa oli napolilaisen ylhäisen perheen poika, joka toimi paavin lähettiläänä Englannissa ja Espanjassa. Toimiessaan Theaten piispana, erään teateeniveljeskunnan johtajana ja "jumalallisen rakkauden oratorion" jäsenenä hän tuli tunnetuksi katolisen kirkon uudistumisen kannattajana. Vuonna 1536 hänestä tuli kardinaali ja Napolin arkkipiispa, ja hän sai tehtäväkseen organisoida Italian inkvisition tehokkaammaksi. 
Carafa valittiin jäseneksi kardinaalien komissioon, jonka paavi Paavali III oli perustanut vuonna 1542 valvomaan inkvisitiota. Komission nimi oli latinaksi "Sanctum officium," mikä tarkoittaa pyhää virastoa. Se toimi inkvisition korkeimpana tuomioistuimena. Carafa nousi pyhän viraston varsinaiseksi johtajaksi.
Paavi.
Paaviksi noustessaan hän oli jo varsin iäkäs, ja olisi voinut kieltäytyä terveyssyistä. Sanotaan, että hän hyväksyi nimityksen, koska Pyhän saksalais-roomalaisen keisarikunnan Kaarle V oli sitä vastaan.
Vuonna 1559 julkaistiin kiellettyjen kirjojen luettelo, "Index librorum prohibitorum," jolla Paavali IV halusi saada kerettiläiset kirjoitukset loppumaan. Kuka tahansa sai vapaasti jättää inkvisitiotuomioistuimelle kirjoja, joiden katsottiin pyrkivän järkyttämään oikeaa oppia.
Paavali IV:llä oli huomattavan juutalaisvastaiset mielipiteet. Hän rakennutti Rooman gheton, määräsi juutalaiset palaamaan sinne lukkojen taakse yöksi ja käyttämään vaatteissaan erityisiä tunnusmerkkejä gheton ulkopuolella liikkuessaan.
Erykah Badu

Erykah Badu (oikealta nimeltään Erica Abi Wright, s. 26. helmikuuta 1971 Dallas, Teksas) on yhdysvaltalainen laulaja, jonka musiikkityyli on R&amp;B:tä, hip hopia ja neo soulia. Hänellä on myös ollut rooleja muutamissa elokuvissa.
Isoäitinsä ja äitinsä kasvattama Erykah Badu sai musiikillisia vaikutteita jo lapsena muun muassa artisteilta Stevie Wonder; Earth, Wind &amp; Fire; Marvin Gaye ja Chaka Khan. Ensimmäisen kerran hän esiintyi jo 4-vuotiaana äitinsä kanssa paikallisessa näytelmässä. 14-vuotiaana hän pääsi esiintymään paikallisella radioasemalla teiniräppärinä.
Badu pääsi opiskelemaan tanssia ja teatteria Booker T. Washington High School for the Performing Arts -oppilaitokseen. Koulunsa aikana hän esiintyi rap-triossa nimellä M.C. Apples. Sittemmin hän opiskeli Grambling State -yliopistossa pääaineenaan teatteri.
Varsinaisesti hänen uransa laulajana pääsi kunnolla vauhtiin kun D'Angelon manageri Kedar Massenburg kuuli hänen lauluaan. Kedar Massenburg kiinnitti Badun juuri aloittaneeseen levy-yhtiöönsä Kedar Entertainment.
Yksityiselämä.
Erykah Badulla on kolme lasta: poika nimeltä Seven Sirius Benjamin (s. 1997), jonka hän sai ex-miehensä, OutKastista tutun André 3000:n kanssa sekä vuosina 2004 ja 2009 syntyneet tyttäret Puma ja Mars.
Cloaca Maxima II

Cloaca Maxima II (2004) on CMX:n toinen kokoelma-albumi. Kolmen cd:n julkaisun kaksi ensimmäistä levyä sisältävät pääosin albumeilla julkaistuja kappaleita vuosilta 1998–2004 mutta mukana on myös kaksi uutta kappaletta, yksi uusi versio sekä CMX DVD:n mukana julkaistu ”Puuvertaus”-single. Kolmas levy sisältää singlejen b-puolia ja ”Päämäärä”-kappaleen, joka on uusi versio A. W. Yrjänän "Hotelli Sointu" -televisio-ohjelmassa kirjoittamasta samannimisestä kappaleesta.
Kappaleet.
Kaikki kappaleet säveltänyt CMX sekä sanoittanut A. W. Yrjänä.
Pius II

Pius II (18. lokakuuta 1405–14. elokuuta 1464), alk. Enea Silvio Piccolomini, oli paavina 19. elokuuta 1458 – 14. elokuuta 1464. 
Elämäkerta.
Paavi Pius II oli renessanssi-ihminen aidoimmillaan: lukenut, avarakatseinen ja kiintynyt antiikin kulttuuriin, luontoon ja matkustamiseen. Hän opiskeli Sienassa ja Firenzessä ja osallistui Baselin kirkolliskokoukseen (1431–1439). Ennen kuin hänet valittiin paaviksi, Enea Silvio Piccolomini matkusteli laajalti paavin lähettiläänä Euroopassa. Hän asettui Fredrik III:n hoviin Wieniin, missä hän sai sihteerin toimen. Hänestä tuli keisarin uskottu neuvonantaja. Piccolomini vietti ulkomailla yli 25 vuotta. Sienan katedraalin kirjastossa, "Libreria Piccolimini"ssa, hänen veljenpoikansa (myöhempi paavi Pius III), tilaamat freskot kertovat hänen matkoistaan. Kuvissa nähdään hänet Sveitsin Baselissa, Skotlannissa ja Saksassa, hänen vihkimisensä kardinaaliksi ja paaviksi sekä hänet suorittamassa Katariina Sienalaisen pyhimykseksi julistamisen seremoniaa.
Piccolomini nousi vuonna 1450 Sienan piispaksi ja vuonna 1456 kardinaaliksi. Myös paavi Pius II:na hän teki eurooppalaista politiikkaa: hän sai Ranskan kuninkaan lieventämään paavinvastaisia määräyksiään, yllytti kuninkaita ja herttuoita varustamaan ristiretkeä turkkilaisia vastaan ja pyrki välittäjäksi rauhanneuvotteluissa Puolan ja preussilaisten välillä. 
Hän julkaisi useita kaunokirjallisia teoksia: runoja, komedioita sekä eroottisen romaanin "Eurialus ja Lucretia". Hän kirjoitti myös historianteoksia, muun muassa osittain omaelämäkerrallisen teoksen Fredrik III:sta.
Paavi Pius II oli syntynyt Pienzassa. Paaviksi valitsemisen jälkeen hän ryhtyi toteuttamaan suurisuuntaisia rakennussuunnitelmia synnyinkaupungissaan. Hän ei kuitenkaan nähnyt niiden toteutumista kuin osin, koska hän kuoli ennen niiden valmistumista.
Hélder Postiga

Hélder Manuel Marques Postiga (s. 2. elokuuta 1982 Vila do Conde, Portugali) on portugalilainen jalkapalloilija. Hän oli pelipaikaltaan hyökkääjä. 
Seurajoukkueura.
Postiga aloitti uransa kasvattajaseura Varzim SC:ssä, josta hänet myytiin FC Portoon kaudella 2001–2002. Kaudella 2003–2004 Postiga myytiin 9 375 000 eurolla Tottenham Hotspuriin, mutta seuraavalla kaudella hän palasi takaisin Portoon 4,5 miljoonalla eurolla. Vuonna 2006 Helder lainattiin Portosta ranskalaiseen Saint-Étienneen 0,8 miljoonalla eurolla. Hän palasi Porton joukkueeseen myöhemmin samana vuonna. Sittemmin hän on pelannut muun muassa Espanjassa Zaragozan ja Valencian joukkueissa sekä Italian Laziossa.
Maajoukkueura.
Postiga kuului Portugalin maajoukkueeseen EM-kisoissa 2004 ja MM-kisoissa 2006. EM-kisoissa Portugali saavutti hopeaa ja Postiga pääsi kentälle vaihtopelaajana puolivälierässä Englantia vastaan ja teki maalin ottelun ratkaisseessa rangaistuspotkukilpailussa. MM-kisoissa Portugali sijoittui neljänneksi ja Postiga pelasi avauskokoonpanossa viimeisessä alkulohko-ottelussa sekä vaihtopelaajana puolivälierässä, jonka rangaistuspotkukilpailussa hän teki jälleen maalin Englantia vastaan, ja välierässä.
Mikko Rämö

Mikko Rämö (s. 27. heinäkuuta 1980) on suomalainen entinen jääkiekkoilija, pelipaikaltaan maalivahti. Hän toimii Mestis-joukkue Joensuun Kiekko-Poikien päävalmentajana.
Pelaajaura.
Rämö on Kiekkoreippaan kasvatti. Pelattuaan kolme kautta Pelicanseissa SM-liigassa Rämö palkattiin HPK:hon kaudelle 2003–2004.
Hän oli ensimmäinen suomalainen maalivahti Venäjän pääsarjassa, kun hän pelasi kauden 2004–2005 Amur Habarovskissa. Hän teki sopimuksen venäläisen joukkueen Vitjaz Tšehovin kanssa syksyllä 2005, mutta hänet vapautettiin marraskuussa, ja hän teki uuden sopimuksen Jokereiden kanssa. Rämö myytiin tammikuussa 2006 pelaajakaupassa HIFK:hon vaihdossa Tom Askeyhin.
Kaudelle 2006–2007 Rämö teki sopimuksen ruotsalaisen Mora IK:n kanssa. Kaudella 2007–2008 Rämö pelasi Mestiksen Hokissa ja Itävallan toisella sarjatasolla VEU Feldkirchissa. Kaudeksi 2008–2009 Rämö teki jatkosopimuksen seuran kanssa ja pääsi kokeilemaan taitojaan myös Itävallan pääsarjassa EHC Linzin joukkueessa. Kaudeksi 2009–2010 Rämö solmi sopimuksen Jokipoikien kanssa.
Rämö voitti kaudella 2009–2010 Mestiksen mestaruuden Joensuun Jokipojissa ja palkittiin pudotuspelien arvokkaimpana pelaajana. Kaudeksi 2010–2011 Rämö siirtyi Mestiksessä pelaavaan KooKooseen.
Kaudet 2015–2016 ja 2016–2017 Rämö edusti Saksan toisella sarjatasolla pelannutta EC Bad Nauheimia.
Pedot

Pedot on vuonna 2005 ilmestynyt CMX:n yhdestoista albumi. Se nousi heti ilmestyessään Suomen albumilistan listaykköseksi. Kappaleet ”Uusi ihmiskunta” ja ”Kain” julkaistiin singleinä. 
Kappaleluettelo.
Sävellykset: CMX
Sanat: A. W. Yrjänä
The Boomtown Rats

The Boomtown Rats on irlantilainen punk-/uuden aallon yhtye, joka perustettiin 1975. Yhtyeen laulaja ja näkyvin jäsen on Bob Geldof. Muut alkuperäisjäsenet ovat kosketinsoittaja Johnny Fingers, kitaristit Garry Roberts ja Gerry Cott, basisti Pete Briquette ja rumpali Simon Crowe. Yhtye teki comebackin vuonna 2013. 
Historia.
Boomtown Rats muodostettiin Irlannissa, Dún Laoghairen kaupungissa lähellä Dublinia vuonna 1975, mutta yhtye muutti Lontooseen lokakuussa 1976. Debyyttisinglensä "Lookin' After No. 1" yhtye julkaisi elokuussa 1977. Tätä seurasi debyyttialbumi "The Boomtown Rats" syyskuussa 1977. Toinen albumi "A Tonic for the Troops" julkaistiin kesäkuussa 1978.
Lokakuussa 1979 julkaistu kolmas albumi "The Fine Art of Surfacing" sisälsi singlenäkin julkaistun hitin "I Don't Like Mondays", josta tuli yhtyeen suurin menestyskappale. Bob Geldof kertoi säveltäneensä kappaleen kuultuaan 16-vuotiaan tytön Brenda Ann Spencerin Kaliforniassa tekemästä joukkomurhasta, jossa kuoli kaksi aikuista ja haavoittui useita koululaisia. Spencer ei katunut tekoaan, ja ainoa selitys jonka hän antoi oli "En pidä maanantaipäivistä [engl. "I Don't Like Mondays"]. Tämä piristää päivää."
Yhtyeen neljäs albumi "Mondo Bongo" julkaistiin tammikuussa 1981, ja samoihin aikoihin kitaristi Gerry Cott erosi yhtyeestä. Jäljelle jääneet jäsenet julkaisivat viidennen albumin "V Deep" helmikuussa 1982. Kuudes ja viimeinen albumi "In the Long Grass" julkaistiin vuonna 1984. 
Näihin aikoihin yhtyeen suosio alkoi hiipua, ja samalla Geldof keskittyi enemmän muihin projekteihinsa kuten Band Aid -hyväntekeväisyysbändin julkaisemaan singleen "Do They Know It's Christmas?" ja muun muassa Lontoossa ja Philadelphiassa järjestettyihin Live Aid -hyväntekeväisyyskonsertteihin.
Suomessa yhtye on esiintynyt Ruisrockissa vuonna 1978, Kulttuuritalolla 1981, Tulivuorirockissa 1984 ja Kivenlahti Rockissa 2015.
ITap

iTap on Motorolan matkapuhelimiin kehittämä 
ennakoiva tekstinsyöttöjärjestelmä. Järjestelmän tarkoitus on helpottaa tekstiviestien kirjoittamista. Motorola loi iTapin T9-tekstinsyötön kilpailijaksi.
iTap eroaa T9-järjestelmässä siinä, että iTap pyrkii täydentämään sanoja, fraaseja tai jopa kokonaisia lauseita sanan alun perusteella. T9 ei arvaa kirjoitettua sanaa ennen kuin käyttäjä on syöttänyt koko sanan pituudenverran merkkejä. iTap käyttää ennakoimiseen ohjelman sisään rakennettua sanalistaa. Sanalista sisältää myös fraaseja ja usein käytettyjä lauseita,
joita iTap voi täydentää syötettävän sanan kontekstista riippuen.
Kontekstiriippuvaisuudesta johtuen iTap-järjestelmää pidetään T9-järjestelmää vaikeampikäyttöisenä. Käyttäjä ei voi helposti ennakoida, miten iTap täydentää sanan tai lauseen eri käyttökerroilla. Lisäksi käyttäjä joutuu selaamaan läpi suuremman listan mahdollisia sanoja kuin T9:ssä, koska iTap tarjoaa valittavaksi eripituisia sanoja.
T9-järjestelmän tapaan käyttäjä voi syöttää iTap-järjestelmään uusia sanoja.
iTap on saatavissa 25 kielelle, myös suomeksi.
Pelagius II

Pelagius II (n. 520–7. helmikuuta 590) oli paavina 26. marraskuuta 579 – 7. helmikuuta 590. Hän oli nähtävästi syntyperäinen roomalainen, mutta hänellä oli goottilaista sukujuurta. Hänen isänsä nimi oli Winigild.
Pelagius II pyysi keisari Maurikiokselta apua langobardeja vastaan, mutta Bysantista ei ollut apua, joten Pelagius II kääntyi frankkien puoleen. Frankit hyökkäsivätkin Pohjois-Italiaan, mutta kääntyivät pian pois langobardien lahjottua heidät.
Pelagius II asetti uudet selibaattia koskevat määräykset, jotka olivat niin tiukkoja, että hänen seuraajansa Pyhä Gregorius I totesi niiden olevan liian ankaria ja lievensi niitä hiukan.
Pelagius II aloitti San Lorenzo fuori le Muran basilikan rakentamisen sen paikan päälle, missä pyhä Laurentius oli kärsinyt marttyyrikuoleman.
Pelagius II kuoli ruttoon, joka riehui Roomassa vuoden 589 lopulla.
Bordighera

Bordighera on kaupunki Italian Liguriassa. Se kuuluu Imperian maakuntaan. 
Bordigheran perustivat liguurit 300-luvulla eaa. Sen pinta-ala on 10 km² ja väkiluku noin 10 400 (2014). Nykyisenä pormestarina toimii Giacomo Pallanca.